Byrettens dom, hvorved en advokat, der har repræsenteret en part i en sag i Ankestyrelsen, blev tilkendt lav takst på kørselsgodtgørelse, stadfæstet af landsretten
Ret: Vestre Landsret (2. instans)
Faggruppe: Civilsag — Småsag
Sagsemner: Aftaler;
Forvaltningsret;
Retspleje og civilproces;

VESTRE LANDSRET
DOM

afsagt den 23. marts 2022

BS-34174/2021-VLR
(15. afdeling)

Advokatpartnerselskabet Drachmann
(advokat Anders Brøndtved)

mod

Syddjurs Kommune
(advokat Lars Nørregaard Knudsen)

Biintervenient til støtte for Advokatpartnerselskabet Drachmann: Stage
Advokatfirma
(advokat Mette Grith Stage)

Retten i Randers har den 14. juni 2021 afsagt dom i 1. instans (BS-40854/2020-
RAN).

Procesbevillingsnævnet har den 8. september 2021 meddelt tilladelse til anke.

Landsdommerne Thomas Jønler, Olav D. Larsen og Annette Nørby har deltaget
i ankesagens afgørelse.

Sagen har været behandlet efter retsplejelovens kapitel 39 om behandling af
sager om mindre krav (småsager). Ankesagen har været behandlet skriftligt.

Påstande
Appellanten, Advokatpartnerselskabet Drachmann, har gentaget sin påstand for
byretten om betaling af 612,28 kr. med procesrente fra den 13. november 2020.



2

Indstævnte, Syddjurs Kommune, har påstået dommen stadfæstet.

Anbringender
Parterne har i det væsentlige gentaget deres anbringender for byretten.

Landsrettens begrundelse og resultat
Det følger af servicelovens § 72, stk. 1, at kommunalbestyrelsen i en række
sagstyper efter loven skal tilbyde gratis advokatbistand. Efter § 72, stk. 4,
gælder om salær og godtgørelse for udlæg til advokater samme regler som i
tilfælde, hvor der er meddelt fri proces, jf. retsplejelovens kapitel 31.

Af retsplejelovens § 334, stk. 2, fremgår, at der tilkommer en beskikket advokat
et passende salær samt godtgørelse for udlæg, herunder rejseudgifter, som ad-
vokaten med føje har haft i forbindelse med hvervet.

Parterne er enige om, at advokaten er berettiget til godtgørelse for kørslen til og
fra Ankestyrelsen. Spørgsmålet for landsretten er, om advokaten har krav på, at
kørselsgodtgørelsen fastsættes i overensstemmelse med domstolenes praksis,
hvorefter beskikkede advokater tilkendes kørselsgodtgørelse i henhold til sta-
tens høje takst.

Det fremgår af pkt. 313 i Børne- og Socialministeriets vejledning nr. 9142 af
26. februar 2019, at det i børn- og ungeudvalget er dommeren, der træffer
beslutning om salær og godtgørelse for udlæg, og at det ved sagens behandling
i Ankestyrelsen er den kommunale forvaltning, der træffer afgørelse herom.

Vidne har forklaret, at Syddjurs Kommune siden 2019 generelt har tildelt
kørselsgodtgørelse i henhold til statens lave kilometertakst.

Landsretten er enig med byretten i, at der ikke er grundlag for at fastslå, at
kommunen, der er en selvstændig forvaltningsmyndighed, ved fastsættelse af
taksten for kørselsgodtgørelse i forbindelse med sagens behandling i Ankesty-
relsen er bundet af domstolenes praksis.

Landsretten stadfæster derfor byrettens dom.

Advokatpartnerselskabet Drachmann skal i sagsomkostninger for landsretten
betale 1.500 kr. til Syddjurs Kommune til advokatudgifter (eksklusive moms).

THI KENDES FOR RET:

Byrettens dom stadfæstes.



3

I sagsomkostninger for landsretten skal Advokatpartnerselskabet Drachmann
inden 14 dage betale 1.500 kr. til Syddjurs Kommune. Beløbet forrentes efter
rentelovens § 8 a.